Eftersøgningen af 21-årige Frederik Mathias Haar, der har været forsvundet siden natten til onsdag, intensiveres søndag. Gruppen Missing People inviterer alle til at deltage i eftersøgningen af Frederik Haar, der begynder søndag klokken 11 fra Lauritzens Plads 1 i Aalborg. René Nielsen, der er ansvarlig ved Missing People, regner med, at mellem 200-300 personer vil møde op for at lede efter Frederik Haar. Missing People frygter, at den 21-årige er faldet i havnen, og derfor er det især havnefronten fra Rørdal til Skudehavnen samt Nørresundbysiden, der eftersøges. Frederik Mathias Haar er fra Aarhus, men var i byen i Jomfru Ane Gade med en gruppe venner. Han blev sidst set på spisestedet Burgers klokken 02.25 natten til onsdag, og er nu væk på femte døgn. Frederik Haar er 180 cm høj, spinkel af bygning, har lyst/kommunefarvet hår og var natten til onsdag iført en blå Ralph Lauren polo t-shirt, en sort hættetrøje med et Gerlev Højskole-logo og cowboybukser.

Opsummering:
Missing People regner med, at flere hundrede vil hjælpe til i eftersøgningen af 21-årige Frederik Mathias Haar søndag.